khistorydata/jeongjo-sjw-relations huggingface dataset:
정조 22년 · 목
予曰皇壇望拜禮齋戒一事先朝亦有下敎而尙未定式矣不爲用齋於禮果宜乎右議政李秉模曰年前以望拜也故齋宿而齋戒則不必用之意有所下敎故雖値望拜禮時今日次對不以齋戒頉稟而只有無時急稟定事頉稟矣予曰然矣予必有所考據而曾有敎矣予曰備堂中懸病者誰某耶秉模曰刑曹判書朴宗甲戶曹判書趙鎭寬矣予曰秋判之實病與否卿宰中誰聞知乎兵曹判書李時秀曰別無病故而聞以下吏之見囚有所撕捱云矣秉模曰若歸罪於堂上則無怪其引嫌而只以致責於下吏之故如是逡巡似或過矣其中趙鎭寬則係是緊任而不爲進參事甚未安矣予曰戶判則無乃以向日責敎有所難安而然耶予以民事日夜用慮神氣薾然酬應甚難而至於三皇忌辰望拜之禮予年甚衰之前不敢自逸有親行之命而如此汗漫酬酢則予不欲提及然關係似小而大終不得含默矣大抵丙申以後二十餘年君臣上下之平日所講究者卽此箇義理而凡所謂義理者精以察之然後一以守之微而蠶絲細而秋毫能分析而推明之乃於眞箇大義理自可明且嚴故夫子作春秋以別嫌明微爲第一義矣予之四十年受用專在於此凡於日用動靜云爲之間雖造次之頃毫忽之微人則不知予所用工不敢間斷可謂其心良苦而平生所爲庶幾自信無不可對人言者三代以上則聰明睿智之聖作之君作之師三代以下則師道在下未聞有能盡君師之責者而當仁不讓於師聖人有訓於今之世予安得不以師道自任乎旣不得不以師道之責爲已任則師之所存道之所存道外無理理外無義理之所在卽義之所在也予居君師之位已於此義理明辨而深察固守而篤信凡今在廷之臣但當率敎之不暇而俗習去益渝薄太半是朝東暮西改頭換面之徒寧不奇怪之甚乎或言大義理關頭雖出奴入主亦無不可云而此亦有許多分數豈可人人如此而以莫重之義理把作渠輩簸弄之資乎若朝廷之上眞有吾黨之士則如此之輩豈緩鳴鼓而攻之哉所謂義理反因此輩而壞了其無防限沒止泊之狀譬如陸居而不爲城郭水行而失其舟櫓詩云折柳樊圃狂夫瞿瞿狂夫旣瞿則懦夫之知瞿可知而今之人則全無警懼之心隨波逐流撓攘未定此輩固不足責而所謂此輩云者非指標榜中人蓋謂凡今之人也雖以本事言之若曰洪守榮旣非文官且稍異無故人不必過施恩典云爾則猶或可也生前旣已祿仕地處又爲自別於其死後朝家恩恤之典豈可闕然乎故參議金乃衍雖階是下大夫其爲戚里中蔭官一也豈不可援用其例乎賻物若將勿論於死後云爾則此人生前胡置之仕籍也伊日戶判與有司堂上入侍參聽筵敎至及攝祀之事而亦無他言矣筵退後霎時之頃旋有請對之擧古則請對雖恒有之事而近來則絕罕而今忽有之予不問可知其故也戶判以其家之外裔作此擧措豈人情天理之所當爲乎俄頃之間判若兩截亦豈意慮之所及其翌日又忽有執義趙德潤之疏此等疏章不欲掛眼故予一驟看而其中數字不可但以礙眼言乃是不敢道之嫌文也義理之外豈有如許人事乎渠以渠家之人終始保其情誼而故重臣之行狀受於洪樂任云行狀請撰於昨日彈文遽出於今朝翻身幻形閃忽莫測世安有如許之事乎雖然亦豈渠本心乎其爲人也自來極其柔順故易爲人之低昂今番事未知何人所指使而予雖不言豈或不知也謂予不知而敢自乃爾乎大抵禮樂刑政自天子出然後公卿大夫至于百執事之末各得其職而今之規模未免與此相反紀綱之日紊朝廷之日卑可謂歲異而月不同至於莫可收拾之境予則以爲憫旱一事猶屬第二矣中庸修道之敎朱子釋之以禮樂刑政蓋導之以禮樂而不率於敎則不得不以刑政齊之也渠輩名曰依靠於義理邊以其心則顧瞻利害反不覺其毀壞義理之歸雖以近臣言之所貴近臣者宣上之旨明上之志自邇而遠自親而疏表裏洞澈內外貫通自有表端影直之效而爲近臣者不惟不能宣上旨明上志甚至有年前衝衛碎闥之事此何臣分去月湖西諸囚事還可謂善出場矣譬之師律肅靜牌之內若有干紀者則雖欲赦之不可得矣予於此輩每欲懲一勵百而視同怒蠅拔劍姑且置之此亦發强剛毅神武不殺之餘意也至如今番戶判事予不必深責自來畏約之蹤無怪牽動於浮議而今此引義適在臺疏之後其疏卽未徹之疏戶判從何得聞而引嫌乎昔在先朝以此事受敎至嚴故今此戶判事不曰引義於臺疏而只言因嚴敎逡巡云者良有意也此後因未徹疏引義事另加嚴飭以爲申明故規也昔在先朝辛壬義理則特事係聖躬也故付之群下而已若今日事則所係莫重莫嚴予於此箇義理寧或不嚴而緩乎再昨年以前覬覦窺覘之徒實有靡所止泊之慮故成鄭之事不得不嚴處成鄭之處分出而如趙德潤者敢認以語到極處亦不爲罪有此疏擧予又不得不有此敎此筵此敎一出而不知何許窺覬之徒又將駸駸入於成鄭之套矣見予前年之處分而容說極層話頭以予今日之此敎而認若稍緩於義理者則此亦義理之罪人也彼亦義理之罪人也予於此秉執精之又精察之又察隱而顯微而著本之天理參以人情可以建天地而不悖苟有良心者孰不尊信而恪遵乎近來名以朝士者居其家不能孝其親敬其兄出而又不知敬長事上之道只以一切不率敎視若能事有父子然後有君臣旣不能盡子弟之道則安知君臣之義也所令反其所好民不從之今予所令若反其所好則不從可也今乃令其所好而下之從上一反其道生髮纔燥厚沐陶甄者顯有背馳之跡起自草莾偏被恩造者亦售反覆之習如此世道如此朝象豈可但以寒心言乎秉模曰伏承縷縷下敎臣實欽誦不知仰對矣大抵此義理撑宇宙炳日月非或少弛於成鄭處分之前亦非層加於成鄭處分之後爲今日臣子者惟當奉如金石信如四時而彼雖無知見如彼之處分則乃有如此之擧聞如此之下敎則易生如彼之心今之痼弊莫此爲甚臣不勝憂慨矣予曰俄者筵話猶未畢說矣近來人極層之說無難言之禁令之事無少顧畏此無他不能誠實而然也不能誠實也故信道不篤信道不篤故信予不篤不能信道亦罪也信予不篤亦罪也如鄭履煥一人丙申初頭之疏語到難言處而其心則置禍福於度外者故予不之罪至如此輩則外托義理內售窺覘欲以能言鄭履煥韓瑜所未言之言爲高致此果素講於心者遠勝於前人而然乎眞所謂儒言墨行之徒也予有多少斟量而趙德潤則不可任置也決矣故重臣閑習朱文曾在賓僚頗有資益之功而渠之今番事殆同自批其頰此後則卿等皆各知悉凡於政注永勿擧論也聖人不得已生道殺人此亦枳道用人之意也秉模曰每當承聆聖敎之時磊落光明人皆洞豁而及到事爲反或昏迷顚錯易歸於不率敎之科此實臣等銘鏤心肺兢兢業業處矣予曰近日民事誠竭悶湖西一路尤關念而本道穀簿雖曰不敷如上黨雙樹自來儲積緩急可恃其留庫穀依北漢例爲之則好矣以南漢之大留庫穀不過萬石云是豈成說乎仍敎行護軍李漢豊曰北漢留庫穀果幾許耶漢豊曰爲二萬一千石矣秉模曰厚州陞邑事本鎭今始草創姑待規模之稍完徐徐議定尙未晚矣予曰然作鎭則鎭卒名稱土民厭之云故欲爲陞邑矣民始曰廢四郡不爲設置則厚州設邑猝難遽議矣秉模曰向以侍從人內外職通擬事臣退與諸宰相議則諸議不同或以爲侍從旣是選人不必更議選法或以爲當先試於內而用於外或以爲錢穀衙門郞署先爲試用云云以臣所見畢竟有薦法然後可責實效先正臣宋時烈在銓曹也逢人必問吏材列錄以置以次用之蓋不如是則銓曹無以廣知故也予曰近來用人之道漸窄故向筵有所敎卿其更爲廣採物論稟處好矣予曰向來臺諫事豈成說乎以無端請牌事日前實筵才有飭敎而曾未幾何又有政院請牌之啓大抵合啓請牌乃是近日之謬例也在前則憲臺之五日請牌亦只以連日監察茶時之未安措辭而又以諫院之許久闕啓請牌諫臺又値賓對則請牌兩司長官初無以合辭闕啓請牌之例矣蓋臺諫之職不輕而重先正其身然後可以正人而今也則格例間事無難先自破壞如是而何以尊臺閣乎苟非情勢之難於行公者則自當爲拜辭肅拜旣欲合啓雖無時肅拜亦當爲之何可無故待牌乎且況合啓之請自是在下者懲討義理則豈是自上招來使之爲之之事乎雖以事面言之旣已辛勤招來催促傳啓而已傳之啓不徒不允其請而又或有亟停勿煩之敎旣欲其勿爲而乃反召之者亦豈不顚倒乎此雖若外面細節而程子不日制之於外以安其內乎請牌之例固當永罷而亦或有事勢之制礙處故雖姑置之而自今以後無得如前待牌之意另加嚴飭也
정조 22년 · 강
命備堂趙尙鎭趙鎭寬朴宗甲罷職前備堂徐龍輔還差
정조 22년 · 목
右議政李秉模啓言今日次對出於特敎而諸堂中懸病者多事體所在極爲未安衆所共知情病外該堂請一竝罷職從之又啓言前備堂徐龍輔今已敍用備局堂上還差使之仍察京畿句管之任從之
정조 22년 · 강
命濟州儲穀事嚴飭牧使卽爲貿置後狀聞
정조 22년 · 목
右議政李秉模啓言濟州儲穀之論實是島陸莫大之利而因循至今少遇歉荒輒致沿民切骨之弊不可不一番變通而近聞島中連豐穀賤如土云及此收聚儲之官庫以作不虞之備則來頭效益當如何哉雖以羅舖所納換貿價言之不以涼藿而以穀收儲於三邑各倉則當其運穀之時與其運去陸穀曷若取諸島中庫儲之爲便乎無論如此如彼亟思方便之策俾爲日後省力之道如是之後若無實效則當自時牧使難免譴責竝以此意嚴飭儲穀數爻擧行形止亦令論報以爲轉稟之地從之敎以嚴飭牧使卽爲拮據貿置以其石數使之狀聞
정조 22년 · 강
命後漕倉移設事置之
정조 22년 · 목
右議政李秉模啓言頃因嶺南御史呂駿永別單後漕倉移設便否關問該道矣卽見慶尙監司李義綱狀啓則以爲金海梁山以其輸納之便近民情自願密陽玄風昌寧靈山以其水路之稍遠擧皆不願今若移倉於金海竹島使數三百里外屬邑民人擔當轉輸則許多稅穀分載幾隻小艇而散泊他境留連多日則其視鵲院移載難易便否不啻懸殊營建物力亦難措劃無寧仍舊之爲便請令廟堂稟處矣金海移倉願者少而不願者多移建物力亦多難辦此等不急之務今姑置之爲宜請以此分付從之
정조 22년 · 강
司諫李翊模掌令朴崙壽避嫌賜批
정조 22년 · 목
翊模避嫌以爲除拜多日竭蹶趨膺而專昧故規徒循謬例以至有再昨請牌出肅之擧莫非愚迷顚錯之罪及登筵席聖敎諄諄提諭故事嚴斥陋習臣於是滿心慚惶莫知措躬以此情踪何可晏然於臺次乎請命遞斥批以勿辭○崙壽避嫌以爲日昨僚臺竝蒙罷遞合辭將至闕啓冒沒出膺鎭日詣臺矣及登筵席誨責備至臣始旣昧例而請牌終又曠日而肅命滿心慚惶無地自容何可晏然於臺次乎請命遞斥批以勿辭
정조 22년 · 강
大司諫韓用龜正言洪受浩避嫌賜批
정조 22년 · 목
用龜等避嫌以爲向日賓筵以臺閣去就聖敎諄諄至今莊誦而不能交相勉勵復循謬例又有日昨請牌之擧致勤前席責勉之敎臣等目下情踪與引避兩臺宜無異同何敢仍冒於臺次乎請命遞斥批以勿辭亦勿退待
정조 22년 · 목
諭善尹得孚入見如儀僚屬李述源檢校直提學李晩秀隨入講說見講學廳日記
정조 22년 · 강
命禮山縣監朴宗羽改差口傳差出給馬下送
정조 22년 · 목
吏曹啓言禮山縣監朴宗羽催促下送事命下矣星火登途之意嚴加申飭則以爲身病猝重時月內萬無還任之望云特敎之下一向托病無意還官誠極未安所當重勘而請推外無可施罰何以爲之敎以改差口傳差出待下批卽刻辭朝給馬下送
정조 22년 · 강
以金魯應爲禮山縣監林秉遠爲景慕宮令口傳也
정조 22년 · 강
遞承旨權裕以洪明浩代之前望也
정조 22년 · 강
詣春塘臺行望拜禮
정조 22년 · 목
具翼善冠黑圓領袍乘輿出宜春門降輿詣版位行禮如儀皇朝人忠良子孫及應參諸臣入庭行禮禮畢乘輿入宜春門還內
정조 22년 · 목
左諭善尹得孚入見如儀僚屬李魯春原任直閣南公轍隨入講說見講學廳日記
정조 22년 · 강
命西川府院君忠翼公鄭崑壽祠版遣官侑祭祀孫訪問以聞寧遠伯影堂有額號與否令江都守臣摭實啓聞李孝承所受散料換作軍銜祿前府使李宗胤御營中軍作闕擬入仍令內閣飭尊周錄校正諸臣專意完篇又命光國元勳忠穆公兪泓嫡長孫杞寧君漢章問其居住實職差除
정조 22년 · 목
敎曰竊稽我穆陵朝重恢之業始基於平壤之捷終成於南海之戰而時則有贈領議政西川府院君忠翼公鄭崑壽控于大邦靖我四方有赫聲烈刻畵金石至今照人耳目是日晨朝遙拜神宗顯皇帝諱辰有風弗弗泉亦東流愾我窹歎尤增榛苓之感記昔西川府院君之奉使也聖祖諭之以國之存亡在卿此行及單車入燕慟哭司馬門下石尙書以爲秦庭之哭無以尙之敷奏天門帝赫斯怒璽書先降而褒詡行人泣下之誠王師蹤發而盪掃遐陬氛翳之氣遂復我兩京八路維億萬年奠于磐泰莫非我顯皇扶顚字小之盛德至善沒世不忘而若其至誠格天用將皇威之功則西川爲首於當時諸功臣恭覩先朝嘗以三月十九日望拜於殿庭而起感於故相文貞公金堉之在館請援特命其孫將臣金聖應參班仍加品級矣況當是日行是禮豈可無述志示意之擧遣官就西川祠版侑祭祭文當親綴且思之肅廟甲申宗伯之臣建白別設軍銜一窠以待其祀孫其後未聞有司之遵守西川祠版之在何地與祀孫之誰某令吏禮曹訪問以聞曾聞寧遠伯七分之模寄在江都而颯爽酣戰之姿尙令人肅敬云其祠有額號乎否下諭守臣摭實啓聞寧遠之家總管李源之子孝承遭艱而適因兼帶之別軍職雖給軍監之散料料與祿體段各異殊有違於不絕之義所受散料換作軍銜祿闋服間權給前府使李宗胤卽總兵之七代孫而居則在於影堂所奉之地卽令御將李漢豊作闕其營中軍以宗胤擬入欲說皇恩涕在言先人情久而狃安大義日益湮晦幷與朱夫子八箇字訓語而漠然若相忘則君君臣臣之所謂天經地義幾乎熄矣此尊周錄之所以編輯也荏苒遷就汗靑無期令內閣知悉知委校正諸臣俾卽專意完篇命將東援卽再造我邦之恩而頒降寶典一洒二百年之誣污尤豈非萬倍於東援之昊天罔極之恩也嘗見光國志慶錄故相李畬之記語曰聖祖至誠事皇朝皇朝之父母於我亦無所不至此聖祖所以得於皇朝不止於光國而復有壬辰再造之恩此言誠然光國元勳卽故相忠穆公兪泓贈領相文貞公黃廷彧贈領相文烈公尹暹而忠穆爲上价奉寶典而東來今其嫡長孫漢章以老職襲封杞寧君亦令吏曹問其居住有敦寧則同敦寧擬入否則同樞實職今政差除以爲記此日之道令政院謄此傳敎分給于寧遠伯影堂李提督祠李總兵祠忠武公祠忠翼公鄭崑壽祠忠穆公兪泓祠文貞公黃廷彧祠文烈公尹暹祠文貞公金堉祠
정조 22년 · 강
命西川府院君鄭崑壽六代孫幼學德彬令該曹僉知作窠擬入待其上來該房微稟
정조 22년 · 목
吏曹啓言依下敎西川府院君鄭崑壽祠版之在於何地祀孫之誰某訪問則六代孫幼學德彬年今七十三寓居長湍地而祠版亦爲隨往云矣敎以西川祀孫居在畿邑者雖有之年過七十惜哉老矣何以筮仕然而旣問之令該曹先以口傳僉知作窠擬入仍令道伯給舖馬起送待其上來肅謝亦令該房微稟
정조 22년 · 강
命御營大將李漢豊以傳敎謄下者藏于忠武之祠寧遠伯及總兵祀孫家書下者仍令造給藏弆之具
정조 22년 · 목
御營廳啓言前府使李宗胤卽令御將其營中軍擬入事命下矣臣營中軍李章漢改差作闕之意敢啓敎以傳敎之別爲謄下卿處者卿其藏于忠武之祠以寓不忘此日之意寧遠伯及總兵祀孫家亦有書下者卿其造給藏弆之具
정조 22년 · 강
以李宗胤爲御營中軍
정조 22년 · 강
命辛巳義士白大豪等顯忠祠傍設壇竝祭事問于大臣草記
정조 22년 · 목
承旨沈晉賢啓言昔在辛巳關西七義士之立節也南館被禍者十一人灣上被禍者十五人合爲二十六人乙未贈職時只擧七人之名而其中崔孝一車禮亮又在二十六人之外則二十六人中得蒙褒贈者只是五人而已其餘二十一人中白大豪黃後晟崔訔張超等四人之名襍出於諸義士公私文蹟韓仕雄白元仁黃大中三人則幸有子孫之傳記賴而不泯此外十四人竝與其姓名而終無可徵之道極可悼惜凡此二十一人者同時被禍於南館或灣上則其所樹之卓然顧與己配院之七義士宜無異同今則七義士皆已配侑於顯忠祠華誥崇秩血食千秋今若別設一壇於顯忠祠之傍豎一木牌書之曰辛巳義士白大豪等二十一人每於祠享之時一體祭之則不昧之魂永有依歸西土瞻聆倍當激勸再昨年義州慰諭御史李始源以此事狀歸卽陳達而因其時禮堂之覆難未免置而勿論臣之愚見設壇竝享他院固有已例不必以禮無所據爲說設壇又與配院大有間則亦豈至於恩典之瀆褻乎臣向叨灣尹旣切卽地之感今登筵席仰聆我聖上起感風泉存錄忠裔之敎尤不勝激懷輒此仰達下詢大臣處之從之敎以令該曹問于在京大臣草記
정조 22년 · 목
政院啓言司諫李翊模引避退待已至經宿而正言洪受浩旣爲詣臺只傳前啓不爲處置徑先出去事甚未安推考警責仍卽牌招行大司諫韓用龜請一體牌招以爲處置之地敎以今聞承宣言正言洪受浩與司諫李翊模同一襲謬之情勢而以批答之各異爲難安不得處置云處義旣均而與不干之長官聯避乃反云然於批答之同異乎從重推考亞諫處置諫長牌招擧行
정조 22년 · 강
命承旨與禮戶堂郞詣宣武祠奉審摘奸
정조 22년 · 강
命尙州牧使之代各別擇差給馬下送
정조 22년 · 목
慶尙監司李義綱以尙州牧使金在淳遭母喪馳啓敎以此時此邑之曠官一刻切悶今日政以可堪人各別擇差仍令給馬當日下送
정조 22년 · 강
有政吏曹參判徐龍輔兵曹判書李時秀進
정조 22년 · 목
以李素爲尙州牧使柳相穆爲從浦萬戶
정조 22년 · 강
命瑞興安州等五邑漂頹戶身布還穀從便蠲減令廟堂措辭分付
정조 22년 · 목
瑞興安州等邑漂類戶摘奸宣傳官李甲會狀啓以爲臣以五邑畢奠接形止連爲馳啓而至於身布還穀中蠲減一款則身布所納不過二兩許還穀所受或至六七石或四五石故民情皆願還穀之減給而以還穀而比諸身布則多寡旣不相適而受還之民偏被洪私有布無還之類亦不無不齊之歎故與道臣地方官爛熳商確則皆以爲所受還穀中較其身布之相當酌量減給則均被一視之澤臣旣有聞見故敢此敷陳敎以依此從便爲之務令實惠下究而已不必較看於還與役停與退之間事令廟堂措辭分付
정조 22년 · 강
命厚州僉使以獨鎭防守將定號印信兵符令政院該曹造送仍令道帥臣講定節目啓聞後覆奏深巒洞開路事朴鐵仇非劃屬事別害鎭移屬長津事烏梅江移屬三水事竝姑置之進上鹿葺分封事依道啓施行
정조 22년 · 목
備局啓言觀此咸鏡監司李集斗狀啓則枚擧厚州僉使吳載光所報以爲新設之地凡諸措置必待啓下節目方可擧行而設鎭三年以無節目之故凡百事爲每多掣礙邑鎭間酌定官制成出節目然後規模可以整頓牧禦可以得宜依長津已例姑先以獨鎭防守將定號凡間措置成節目遵行待其來頭成就以爲陞邑恐或未晚斫伐數百里長谷樹木開通咸興魚鹽之請程路旣無懸殊毀破關防亦非▣後之長策江界朴鐵仇非以西廢郡荒地劃屬本鎭之說亦無補於關防制置之方而不敢擅斷令廟堂稟處三水別害鎭移屬長津之議其來已久蓋別害距三水爲三百七十里險路而官府隔絕政令莫行吏鄕侵漁千百其端且該鎭倉穀逐年漸增民不支堪昔之一百四十餘戶今爲四十一戶至於長津則距本鎭爲一百二十里道路亦無險阨魚鹽綿木皆自長津貿取令若以別害鎭移屬長津糴穀徭役從便分排則諸弊自祛人民漸殷實爲重關防之急務三水一府生理蕭然人民流散戶未滿千將不成邑樣而鹿葺進上之數與巨邑無異爲弊百端莫可收拾長津詳定今爲限滿之年三水所封鹿葺五對中三對分屬於長津使之進排則有蠲減之惠無增貢之弊烏梅江一帶爲甲山三水分界之地而江以西一社錯在於三水界距甲山則險而遠附三水則便而近自前有移屬之義而況其土性素沃餘地頗廣若移屬三水則民人之生理亦可賴而稍優竝請令廟堂稟處厚州節目事開通新路事廢郡荒地移屬事南兵使徐有秉狀辭亦無異同厚州新設已過三年而以邑以鎭尙無定制及今措置有不可己土地姑未廣闢民戶不滿千數設邑一款之有難遽議誠如道帥臣所論依前定奪以獨鎭防守將定號僉使印信兵符令政院該曹造送令道帥臣商度講定成節目啓聞後以爲自本司參量添刪覆奏施行姑先設鎭旣出試可之意苟能益勤懷徠之政克盡牧禦之道使土地日闢民戶日聚則來頭設邑卽次第間事遲速早晚惟在於鎭樣成就之如何不可以邑鎭之虛名有所輕重於其間另飭鎭將倍加惕念俾着土者懷奠安之志聞風者有坌集之效事一體分付深巒洞開路事則咸興北靑均爲六百里程道魚鹽貿遷之利無甚懸殊關防毀劃之慮自有所據朴鐵仇非劃屬事則民情之願闢此地亦出深巒通路之意而嶺道旣難遽開地利別無所益則亦不必先許移屬別害鎭移屬長津烏梅江移屬三水事則前後道啓每以此爲言而彼此利害猶未可的知自初覆啓持難蓋出審愼鄭重竝姑置之進上鹿葺之三水長津分封事則長津詳定今旣限滿則在該邑便屬應行之事在三水實有分力之幸此則依道啓施行之意請分付敎以依回啓施行
정조 22년 · 강
持公事入侍于誠正閣召見初仕及復職人來待齋郞
정조 22년 · 목
諭善尹得孚入見如儀僚屬鄭東觀檢校提學沈煥之隨入講說見講學廳日記
정조 22년 · 강
召見御營中軍李宗胤于重熙堂
정조 22년 · 강
命忠武公李舜臣祀孫李昌熙今日政復職擬入
정조 22년 · 목
敎曰昨日聞之忠武公奉祀孫李昌熙闋服云前此承傳不比等閒而日前甄復諸窠一不檢擬所令旣非反於所好則不爲擧行殊乖風草之義政官牌招開政今日政復職擬入事分付
정조 22년 · 강
獻納徐有聞正言洪受浩避嫌賜批
정조 22년 · 목
有聞避嫌以爲鎭日詣臺反顧循省己極慚悚而以臺閣去就不能交相勉勵襲謬請牌致勤前席誨責之敎至有僚員引避之擧何敢仍冒於臺次乎請命遞斥批以爾與諫長正言皆是初牌卽膺之人豈可隨衆來避勿辭亦勿退待○受浩避嫌以爲再昨賓筵兩臺以請牌入肅事致勤誨責至於引避旣在僚地不相勉勵之失臣與長僚宜無異同故果爲聯避雖與兩臺之避條件各異昨旣引嫌今乃處置終涉未安昨日詣臺只爲傳啓而退致有承宣之請推又承責敎之截嚴滿心慚悚無地自容以此情踪何可仍冒於臺次乎昨因日暮今始來避所失尤大請命遞斥批以爾忽處義意謂與諫長亞諫各有可引之端矣今始知其詳以此以彼極涉太過勿辭亦勿退待爾旣行公諫長之違牌亦過矣令政院牌招
정조 22년 · 강
遞副應敎李魯春校理鄭東觀副校理尹序東
정조 22년 · 목
敎曰在外及未肅拜玉堂許遞今日政差出待下批牌招入直
정조 22년 · 목
以李翊模爲副應敎嚴耆爲校理沈奎魯爲副校理副護軍李宗胤今加嘉善
정조 22년 · 강
命總廳軍保事依京畿道臣前擧條施行未充定六十九名以鄕標下軍殘劣之類抄出降保其代以京標下待年軍從自願塡充
정조 22년 · 목
總戎廳啓言軍保濫額査實釐弊定式後草記事命下矣本廳案付各色標下軍之散在京外者爲八百五十二名而每名各給一保乃是筵稟定式本廳有自得錄案之例各邑無隨闕塡代之故虛實相混奸僞漸滋前總戎使臣趙心泰在任時遂色査櫛從實釐正後修送成册于畿營而保軍原數之不足者爲六十九名矣又若自本廳如前充額則非但外邑之所執言投托冒入假稱濫雜之弊自如且有違於畿伯筵稟出擧條之本意故此後則隨闕充代收納保錢等節自軍在各邑成置案册主管擧行之意知委畿營矣卽見京畿監司李在學擧條下者以爲軍丁隱漏之弊專由於初無案册知委列邑充代收錢之節皆自該邑管檢之意回移總廳矣更聞諸倅之言充代收錢反貽邑弊不如依舊之爲便至於軍保六十九名不足者旣是刊册元數之外則不可加數分定仰請置之而蒙允矣擧條啓下之後但當擧行而第伏念軍保法意自來嚴重而從前使軍卒自望充額自收番錢己極疏忽亦涉紊雜旣知其如此則今當釐正之時各自地方官一切管檢然後可以杜奸僞正軍籍而諸倅之復出依舊之論者不但前後之逕庭反涉體貌之未安臣意則依道臣前擧條批下擧行恐合事宜至於未充定六十九名道臣雖以刊册外加定爲言而考見流來謄錄則臣廳標下軍在初爲一千六十五名再去甲寅筵稟減數以八百五十二名定案每名只給一保則上項未充定六十九名自是八百五十二名額內而顧今良丁極艱猝難遽議復舊此則以臣廳鄕標下軍殘劣之類抄出降保其代以京標下待年軍從自願塡充則此不過京鄕間名色互換在臣廳不失元數在外邑亦不增額請竝以此定式施行允之
정조 22년 · 강
頒賜新印杜陸律分韻監印閣臣以下施賞有差
정조 22년 · 목
予嘗以爲詩敎弛而求三百篇遺意於後世則惟杜甫陸游近之律尤其聖也命諸臣集于摛文院考文館昌慶宮弘文館分掌釐校以韻類編蓋欲砭俗矯時也杜凡七百七十七首陸凡四千八百七十五首用生生字刊印敎曰杜律分韻陸律分韻西庫各五十件內閣各三件玉堂春坊各二件尊經閣各一件五處史庫外奎章閣各一件原任提學判府事蔡濟恭奉朝賀金鍾秀原任直提學判府事金憙右議政李秉模檢校提學鄭民始沈煥之原任直提學徐浩修徐有防徐鼎修金載瓚徐龍輔鄭大容原任直閣金勉柱尹行恁徐榮輔南公轍李始源原任待敎李存秀監印閣臣檢校直提學李晚秀原任直閣金祖淳檢校待敎沈象奎徐有榘行大護軍丁範祖行都承旨趙鎭寬校正文臣李書九韓晚裕睦萬中監印抄啓文臣金近淳權晙申絢曺錫中洪奭周黃基天金履永各杜律分韻陸律分韻各一件杜律校正文臣丁若鏞李相璜李儒修丁若銓金熙周宋知濂金履喬金履載趙萬元姜浚欽洪樂浚宋冕載時抄啓文臣李勉昇柳台佐柳遠鳴具得魯金熙洛洪命周李東萬嚴耆李英發金啓溫各杜律分韻一件陸律校正文臣金熙華徐浚輔金處巖各陸律分韻一件賜給○杜律校正諸臣別單原任直閣金祖淳檢校待敎沈象奎舊抄啓文臣李書九丁若鏞李相璜副護軍睦萬中抄啓文臣李儒修宋知濂金履喬金履載趙萬元黃基天姜浚欽洪樂浚宋冕載丁若銓金熙周各杜律一件陸律校正檢校直提學李晚秀原任待敎徐有榘成川府使韓晚裕抄啓文臣金熙華權晙金近淳申絢曺錫中金履永洪奭周徐俊輔金處巖各陸律一件杜律陸律印役時監印檢校直提學李晚秀原任直閣金祖淳檢校待敎沈象奎抄啓文臣金近淳權晙申絢曺錫中洪奭周黃基天金履永各抽籖一件看役監官柳明杓內下胡椒一斗苧一匹書吏劉相祐等二人各木一匹大廳直林聖得等二名各木一匹米二斗使令金相郁等二名各布一匹房直再乭米二斗軍士銀孫等三名各米二斗木布兵曹米內下次知唱準金澤麗等二人各內下苧一匹米二斗校正唱準趙穎等三人各內下苧一匹分類唱準劉厚澤等五人各內下三升一匹補字官鄭完喆內下三升一匹米二斗守欌諸員李世徵等九名各木一匹册匠金仁大等九名內三名各木布一匹六名各木一匹米二斗印出匠崔福漢等六名各木一匹米二斗均字匠任大福等七名各木一匹私印出匠鄭致福等四名各木布一匹均字匠金致福等三名各木一匹册匠安海得等二名各木一匹米二斗刻手劉澤龍等二名各木一匹小木匠金萬載多繪匠孫老味各布一匹使喚軍一名米三斗以上苧五匹三升六匹米內下木布兵曹賜給
정조 22년 · 목
諭善尹得孚入見如儀僚屬李魯春檢校直提學李晚秀隨入講說見講學廳日記
정조 22년 · 목
敎曰再明日次對進定於今日○政院以次對日諸承旨持公事入侍例不得爲之取稟敎以詣閤仍爲入侍
정조 22년 · 목
予曰日昨適因故忠穆兪泓事覽故相李畬所著光國志慶錄跋文立言之微意不覺歎賞其祀孫爲誰居在何地耶右議政李秉模曰幼學李友信爲其祀孫而居驪州地矣矛曰肅廟朝禮遇故相卽南九萬後一人其恩禮之隆往牒所罕得此於聖祖其人之所存可見矣秉模曰故奉朝賀臣兪拓基嘗言君上之低視群下專由其人之自不見敬如睡村相國則起自簪筆至登台閣而平日所被恩禮終始無替蓋以其誠信二字之工夫云矣予曰近以湖西一路民事最所憧憧本道留庫穀幾許云耶有司堂上李書九曰爲七十萬石而若除許多雜名色則實留庫不過十萬石矣予謂秉模曰湖西則自來穀數比他道半不及雖平年移轉等變通之事不可不念況今年事終若失稔則稱貸之道亦豈恝然乎先朝癸未至移北穀此則今不可遽議而合有別般區劃矣第與該道句管堂上預爲爛商好策也予曰嶺南則以農形狀啓觀之不無持重之太過矣秉模曰雖以持重言之其中自有料量發以爲事能皆合理然後可言持重不如是而徒事持重則近於不事事矣該道臣則赴任未久以狀報等文字觀之姑未知其虛實矣予曰凡狀啓文字善爲措辭粉飾外面如能言之鸚鵡者皆必失於實地似此者論以考績則合置下考大抵雨澤形地當於分寸尺之間不敢以意推移而近來道臣輩於不足處言或稍過以此推知其過處又必減縮言之也如俗所謂煎藥之水縮則添之剩則瀉之隨意增減是豈製藥之意哉予亦於道臣輩雨澤之報自有遙度斟量者向日傳敎中一味諱災云者良以此也如此災歲非但此道伯之生疏以予所見諸道道臣無一熟手才難不其然乎能於方面之任從容善做者莫如奉朝賀李命植也有知識局量則又莫如故右相也秉模曰誠如聖敎此重臣與故右相之長於方伯之材人莫能及之矣予謂書九曰北穀雖未必有移轉之擧而穀簿則不可一任其蕩然今日筵退後溯考二十年來文書以各名色穀及正穀實數多寡詳細錄出而三南穀分留爲幾許數與否亦爲考出也予曰以海西貿穀事其間果已書報於海伯否秉模曰以數萬石留意之意已爲書通矣予曰侍從內外職通擬事尙未決定矣蓋蔭官自初仕專取世蔭故人或不如文官而外任內職其數則不啻倍多今若以文官一開通擬之路則便是奪蔭官之窠此亦難處矣侍從之積薪莫此時爲甚非爲顧念其私計旣以科目取人一不歷試實有名實不副之歎至於每都目提飭擬入有如西北人例則亦欠待法從之道使之廣採物論者此也秉模曰又有一種議論以爲三司處置皆以外任爲之云若循此議則遞易無常必有弊端矣予曰此則行不得之事矣近來兩司以上人殆過二百云何爲若是多也無乃以科擧之頻數而然歟秉模曰科榜則非數出而近來通淸一路近於蕩然故如是數多矣予曰第更與前左相詳確後稟決也予曰日前望拜禮後使吏禮曺訪問西川府院君祀孫幼學鄭德彬特除僉知矣更聞之以西川嫡長孫之故至今食祿云列聖朝表章勳臣之盛德可以仰見矣兵判須考見勳府文跡若果永付司果則此後祿都目書出也仍謂左參贊鄭民始曰鄭德彬亦有連姻間知名之人乎西川鄭崑秀與鄭逑爲兄第逑卽號稱塞崗者也以其名字之一二字不同不以行列也故人或不知其爲兄第矣鄭逑之泒則世居嶺南至今稱士族云而西川之裔未免流落今寓長湍地云其有顯族與否未可知也民始曰別無知名之族矣予曰李總兵之祀孫前府使宗胤是也渠之先祖本以皇朝之人自是中華顯族則於我國官職豈有地歷之可論乎日前特除御營中軍昨又召見而以拜壇日所下傳敎各書二本使之齎往其鄕寧遠伯影禎總兵祠宇各奉置一本之意下敎矣
정조 22년 · 강
命戶曹判書趙鎭寬刑曹判書朴宗甲仍任備堂中坐罷人敍用還差同參次對
정조 22년 · 목
敎以戶判旣不以口敎事處分則諸堂同勘之罪飭亦施矣此時判堂不可委屬備堂中近來坐罷人敍用還差戶刑判仍任一竝牌招使之同參次對
정조 22년 · 강
命嶺南營各庫還上專屬府倉事姑爲置之嚴飭道伯祛其痼弊仍令三南侍從文倅各具該邑及蔭武諸邑民隱後先陳疏限以冬春再疏者待春後更陳終若含默施以違令之罪
정조 22년 · 목
右議政李秉模啓言頃因嶺南御史呂駿永別單營各庫還上糶糴革罷專屬府倉便否關問該道矣卽見慶尙監司李義綱所報則以爲營各庫還穀糶糴之數不過一萬六千餘石或爲備荒之資或爲修城之需而許多營屬之聊賴專靠於此一切革罷恐難遽議而矯捄之道不係於罷此屬彼都在於禁戢吏奸無寧仍舊之爲便云矣營倉之盡付邑倉論以事面實爲正大而其間事勢亦自有多少牽礙處諸道監營設置規模一例釐正之前有難獨爲變改且其爲弊與否係於其時道臣請姑依前置之另加檢飭俾無更發於按廉之意分付從之敎以雖近於恝視民弊恐或別出弊端姑從卿言以此意嚴飭道伯無論矯戢之如此如彼期於祛其痼弊而今年本道農形民勢自春徂夏朝家之飮啗不敢適口脫着不敢便體又不敢片刻自逸則予之誠意使方伯守宰縱未能觀感而彼日對民訢日聞民隱者自然有惻隱之本心欲掩不得處苟欲肥己剝民寧不有愧於屋漏乎先自道伯隨處節損爲列邑標率道內侍從文守令各具該邑及蔭武諸邑民隱之入聞者許令後先疏陳限以冬春無敢一人不言若欲再疏者待春後更陳終若含默此等當施以違令之罪兩湖一體分付
정조 22년 · 강
命統營移貿穀永爲革罷仍令該營捧己酉作屯後帥臣現告以勘其不能盡心之罪
정조 22년 · 목
右議政李秉模啓言頃因嶺南御史呂駿永別單永川郡統還之以錢代捧事移貿輸納時補縮情債之弊行關査問於統營矣卽見統制使尹得逵所報則以爲永川郡還米五十石初無一包穀作錢營納之事移貿之事則己酉定式後逐年移貿多或爲一萬餘石小或爲八九千石各年穀數之互有加減者蓋因年事之穰歉不一餉耗之多寡各異而然定式之時限以六千石之數而米穀皮穀未嘗區別者亦出於廟堂之曲諒變通故前後統制使隨其所劃元穀之多少援用以米準折之法例有此參量闊狹之擧而丁巳春移貿者計以皮穀爲九千二百石今年奉承朝飭尤甚諸邑初不移轉只就稍實之次處酌量均排之故元數之劃入於支放者比前數少移貿充代隨以差減所貿之穀爲七千三百石各年移貿或加或減旣無一定之數則外面驟看殆無限節之論固是細究事實誠有可據至於輸納之節逐邑送船處之運來其勢末由故各自該邑覓船運致自古伊然而量其道里一包船價近邑爲四五升遠邑爲一斗竝計一船所載區別米穀皮穀各以營穀磨鍊上下名雖邑輸無異營運且以民邑言之米一石價三兩租一石價一兩式受食於窮春錢荒之時備納於秋穀登場之後而只以一包之穀直輸於各該邑倉官吏之憑藉添給難保其必無第其補縮有無惟在各邑糴政之精麤而領運監色輩亦多弄奸之端到營改斛若有如干補縮則虛張其數輒稱營邑官斛子之不相符而怨歸於營害及於民故今年措辭預飭各穀色品使之封來該邑斛子亦令運致憑驗較準則或有以本穀相稱於營納而無些欠縮者或有以邑斛之稍勝於營斛而猶多剩餘者故一一還送從今以後倣此爲式則補縮一節自歸永塞情債一款營色庫處果有每百包六石穀與受之例名色本自不正固當一切革祛而多般斟量以每百包三石更爲酌定知委列邑爲辭矣往在己酉御將李漢豊爲矯轉輸之弊請得別餉加分米每年一千石限十年次次作屯以爲自辦支放永除移貿之地今去己酉恰滿十年雖以詳定價言之年年三千兩作屯所入想已夥然營耗移轉雖未及盡罷移貿一款足可革罷且念凡事必有切已之苦然後可以看作已事專意用力自今以後爲先永罷移貿來頭屯稅漸益豐足則竝罷移轉實爲沿民息肩之道請以此分付敎以曾經帥臣亦陳所見漢豊曰當初設屯之意若期以十年則以其所出之穀可以當一隅矣買土收稅之節有違初料以昨年所報觀之所收之租不過爲一千四百餘石以此劃給而仍罷其近萬石移貿則統營事勢極似難處矣秉模曰中間作屯雖或有違始料此則由後來帥臣不能盡心之致令該營捧現告報來以爲從後論勘之地移貿旣罷則作屯之節雖欲泛忽有不可得使之依此擧行然後可以責效矣從之
정조 22년 · 강
命加設宣傳官任聖皐陞實
정조 22년 · 목
兵曹判書李時秀啓言宣傳官任聖皐因特敎加設差下間或有當陞之窠而自臣曺不敢擅便今又有窠請依例陞實從之
정조 22년 · 강
推大司諫韓用龜獻納徐有聞持平朴宗京
정조 22년 · 목
承旨沈晉賢啓言今日次對詣臺兩司旣已傳啓承批亦爲入參筵席則行公他臺不必追入而行大司諫韓用龜獻納徐有聞持平朴宗京徑先入來有違格例請竝推考從之○大司諫韓用龜等引避批以做錯非細旣經問備勿辭亦勿退待
정조 22년 · 강
命關西伯就顯忠祠題灣上義士白大豪等二十一人牌面春秋祭用剛鬣斗酒著爲式皇明遺民林寅觀等九十五人一體造牌同祭
정조 22년 · 목
禮曹啓言因承旨沈晉賢所啓關西義士白大豪等事有問于在京大臣草記之命矣發遣郞廳問議于大臣則右議政李秉模以爲別設一壇之議非無所據而年前禮堂之持難旣有意見其時相臣亦以禮堂之言爲是以臣愚昧不敢擅論於義起之禮云領中樞洪樂性判中樞蔡濟恭領敦寧金履素俱病未獻議云請上裁敎以皇朝崇禎丙子以往山河包羞草木帶腥而尙今爲志士之所扼腕而裂眦者辛巳之崔孝一車禮亮事也丁未之林寅觀陳得事也當崔孝一之市舟浮海也關以西許多壯士被酒悲歌相送於港口而謀洩爭死無一得脫其勇也扛鼎其術也舞劍其忠義也薄雲而耀日畢竟事不成而死者命也同時被禍已蒙旌褒之外又有二十一人而名姓之傳者僅七人耳猿鶴謳吟尙有煩冤茫然風沙水落石出每西望欷歔未嘗不撫髀於邑有宋威愍公鄭驤葬以衣冠而建祠以祀之唐衛士手擊金虜以死而名字不聞朱子猶表章之崔車諸人之祠亦倣威愍故事則以其姓名之不傳詎少衛士之忠節乎木牌紙牓廣招享之蓋有崇節祠近例而府內旣有顯忠祠以其牌面藏弆本祠遇春秋祭日竝享于壇仍令道臣就其祠題其牌面曰皇明義士白大豪等二十一人祭用剛鬣斗酒著爲式若林寅觀等九十五人之事固出於迫不得已之意而故副學李端相之詩故洗馬尹以健之疏可以無愧於千秋彼九十五人之一時竝戮慘傷錯愕何嗟及之其來泊雖在耽罷其回程必由灣上而于今一百三十有二年之間尙未有宣鬱疏冤之擧其爲闕典欠事莫有過此適當二十一義士竝享之時九十五人一體造牌同祭題曰皇朝遺民林寅觀等九十五人若是則禮似有據義似有辭竝以此意分付又啓言今此皇明義士白大豪等二十一人皇朝遺民林寅觀等九十五人設壇于義州顯忠祠之傍造牌同享而壇所則設於祠左神門之內坐向與祠宇同等牌則一依配享位板造成依傳敎題面春秋祭享時列奉於壇上常時則祠內分左右奉安而勿設交椅設一空床安於其上以避配享之嫌第次則當依傳敎第次祠內奉安時白義士等在東配享之下林遺民等在西配享之下壇上出主時亦白東林西而祠享時祭品一依配享位例備設而旣是衆人同享則白義士一位林遺民等一位各以飯三盆湯三盆酒三大椀猪用全首設壇後祭時依己酉致祭時例設旗幟鉦鼓香祝當自京下送獻官本府尹爲之位板材栗木依例自本曹下送而合行條件分付本道敎以神理不甚相遠則距泉墇不啻敻邈況百餘年之後始行竝侑之典年之久地之遠有如彼其所招之之擧宜有拔異之例略倣城隍發告儀節行祀前期先令守臣告于城祠祭日備禮行事告文道臣撰送事一體分付於箕伯灣尹
정조 22년 · 강
汰武兼李春光仍命該廳首及所任査問論勘
정조 22년 · 목
兵曹啓言武臣兼宣傳官李春光不爲受由任自下鄕云請汰去允之敎以該廳此等事登聞非止一再廳首及所任可謂罪同任他委折査問草記勘罪
정조 22년 · 강
召見判敦寧李敏輔及京畿水使柳孝源于誠正閣
정조 22년 · 강
命武兼廳首及掌務官嚴飭分付俾勿犯科
정조 22년 · 목
兵曹啓言武兼廳廳首申大益掌務官李寬福處査問李春光任自下鄕委折則以爲春光以其篤老偏母病勢甚重直欲擅行故以呈辭入啓後始可發行之意屢次勸諭又聞其母病急報不待受由任自下鄕云矣春光遠人雖未諳法例身爲該廳廳首及所任所當據例力挽而任其徑行者俱極駭然請大益寬福等一體汰去敎以後勿如是之意嚴飭分付
정조 22년 · 강
命樂安郡守鹿島萬戶之代口傳差出當日辭朝
정조 22년 · 목
敎以此時本道民事不可一刻曠務樂安郡守鹿島萬戶之代卽令該曹口傳差出使之當日辭朝至於樂安自是弊邑另擇其代給馬下送
정조 22년 · 강
以李謙會爲樂安郡守口傳也
정조 22년 · 목
諭善尹得孚入見如儀僚屬申大羽原任直閣金祖淳隨入講說見講學廳日記
정조 22년 · 강
遞刑曹判書朴宗甲
정조 22년 · 목
以該曹坐不坐單子敎以旣罷旋仍之後又復連爲懸病事體所在不可無飭欲爲嚴飭行公矣聞其下堂之憂難責出脚云判書朴宗甲許遞前望單子入之
정조 22년 · 강
重推司僕二提調李時秀兼內乘張至冕
정조 22년 · 목
該寺啓言內寺所在調習馬鞍一部及巡更稜杖一箇昨夜四更見失而三更以前則次次與受四更巡更巨達不得與受於五更巡更巨達則明是四更巡更巨達昏睡見失之致調習鞍則雖難的知其所失之在於何時鞍子在於馬廊而三更與受之時前門銷閉四更五更與受交遞之際始覺前門之開其爲同失於四更可以推知臣等不飭之罪惶恐俟勘而四更巡更巨達二名移法司照律上直書吏理馬養馬自本寺各別嚴治所失物件爲先令各項員役卽速捉納而當該入直郞官請令該府拿問重勘敎以內寺巡更之法無異禁直衛司自古備置禁火之具一依各番所之例則摘奸被捉於申禁之餘者寧不痛駭二提調且兼本兵之長其爲不職甚於等閑之提擧此等微事卿則何必引咎乎二提調從重推考可以懲治之類使之嚴棍兼內乘則生疏所致亦爲從重推考
정조 22년 · 강
禮曹以西川府院君鄭崑壽祠版及祀孫訪問啓
정조 22년 · 목
該曹啓言西川府院君鄭崑壽祠版與祀孫依聖敎訪問則其祠版及祀孫鄭德彬在於長湍地而且考其世系則西川府院君子縣監贈承旨檄子司直惟點子直長昌堯子鎰子周泰子德彬至今繼世自忠勳府付司果受祿云
정조 22년 · 강
命樂安郡守李元臣鹿島萬戶禹德運罷黜拿問長興前府使洪龍健拿勘全罷監司李得臣重推稅船故敗委折更令道臣另覈
정조 22년 · 목
戶曹啓言觀此全羅監司李得臣狀啓則枚擧長興前府使洪龍健牒呈以爲本道樂安郡丁巳條廣興倉納田稅太元納四十石船雜費米十二石三斗四升零太五石四斗二升零軍資監納田稅米元納三十五石船雜費米十五石六斗二升零宣惠廳納大同米元納二百七十四石船雜費米八十八石二斗四升零賑恤廳納移劃大同米元納五十石船雜費米十六石四斗一升零均役廳納移劃大同米元納四十石船雜費米十三石三升零常賑廳元納米五十石船雜費米十二石十斗禁衛營納移劃大同米元納三十九石十一斗二升船雜費米十石三斗九升零糧餉廳納屯太元納六石五斗五升租一石十斗三升零雜費米六斗一升零租一斗七升合米太租七百十石九斗七升零內米二十一石以船價條船人烟價除給在六百八十九石九斗七升零順天府廣興倉納田稅太元納四十石雜費米十石十四斗太五石十三斗四升內需司納屯米元納四十二石十二斗二升零雜費米十二石四斗二升零合米太一百十一石十三斗九升零內米四十石亦以船價條計除造船價米在七十一石十三斗九升零兩邑合各穀七百六十一石八斗六升零及訓鍊都監納長槍竹四十二箇壯勇外營納火箭杵木四箇槍柄木七箇所載船一隻到興陽折爾島後洋長興之界逢風致敗稅穀臭載前後何限而情節之極爲叵測穀物之全未搜拯曾所未聞見之事樂安海倉之距興陽折爾島水路不過百餘里境則四月二十九日裝載之船始於六月初四日到泊折爾島後洋者其到處逗留恣意作奸之狀昭不可掩敗船監色沙格等使之嚴囚於長興府連加訊推期於取服未拯穀物亦令依法典分徵稅船之完敗專係於護送之勤慢而若論其不勤護送之罪則鹿島爲首若論其不善搜拯之責則長興是耳且以樂安言之旣是元載邑穀主官則裝載月餘終至臭載之境亦極稽忽長興前府使洪龍健樂安郡守李元臣罪狀竝令攸司御處鹿島萬戶禹德運拿致臣營嚴棍懲礪計料穀物搜拯非不關重而今雖拯出已無可用故使之撤罷云矣穀物臭載固多有之而近千石之見敗無一包之拯出又未知致敗之的在何所者都是前所未有之事萬萬驚心之外尤不勝痛駭訝惑駕海船隻之利涉與否專在於護送一節則前後朝家之飭何如而今此鹿島鎭擧行慢忽莫甚伊日風雨旣如是蕩潏則所當挽泊於安穩之所而非但不此之爲乃反越視任其所之指路船隻亦無去處不勤護送卽此可知況其致敗未越本站初旣茫然不知末乃推諉爲事以致鉤拯之失時前後所犯節節可駭該萬戶禹德運依律文爲先罷黜拿問嚴勘該鎭護送監色等竝爲加刑重繩長興府則海路遞運各有疆界而旣未受鹿島之交付則敗船之的在本境固難臆斷道臣所論似然云者雖以沙格之漂在本境意其穀物之亦沈此地而折爾後洋水滿船中卽全船竝沒之所則豈有隨人漂至之理乎境內致敗雖不可歸罪而觀其報辭專事推諉初不悉心推覓盡力鉤拯則論其罪狀不可仍置前府使洪龍健亦爲拿問定罪鹿島之距樂安不過百里之內而四月廿九之裝載已爲晚時至於六月初四日始到此地則其逗遛遲滯之狀謂之不知則昏憒甚矣知而不能檢飭則其罪尤大且監色沙格之情節可疑者不一其端淶月近渚云何遲留卜物半船云何太輕全船覆沒入皆無恙千包竝沈一粒未拯凡此數者理勢之所必無情狀之所莫掩兩邑騎船之監色與沙格等處故敗委折更令道臣各別嚴覈如數徵出期於得情該郡守李元臣則船漢之致此作奸莫非穀主官之罪則一切拋置終至致敗之境者萬萬駭痛亦爲罷黜拿問重勘該道臣則當此稅船之去來每致宵旰之憂勤而始聞臭載之報宜卽登聞五旬稽滯終歸撤拯其玩愒之失不可無責爲先從重推考大抵稅船船價必待上納後始乃劃給則此船之纔離本境忽焉臭載者有何船價之可論而今此道啓中徑以船價幾石計除云者可謂皮不存之毛未拯穀物之徵出時所謂船價條一體徵督之意請分付允之敎以裝發故過一朔臭載不拯一包果有如許前例乎卿與惠堂相議另査照法以爲懲後之道道伯之今始登聞者亦甚駭然若或不有新頒令甲任其再徵期欲彌縫而然則尤豈成說乎今雖具格登聞安知無已徵之穀物更不派還於民間乎卿其嚴關査問使之首實報來後卽爲草記○宣惠廳啓言敗船情節之若是虛謊前所未有戶曹覆啓中已盡論列而觀其狀辭故敗之跡的然無疑雖是大洋船隻去處本無不知之理今此致敗之處島嶼相望足可安泊而初不近岸碇住洋中已是可疑敗船材木漂到於不遠之諸洋而船格則稱以或卽地覆沒或漂到他處有若昏倒不省者極涉奸巧載穀之船水滿船中則卽地沈沒元無漂去之理而遍海鉤拯無一包拯出者亦不成說鴟折帆落板破船沈陳省亦失人命僅活則此時光景似若無容旋之暇而炊飯療飢從容投下監色沙格擧皆生全揆以事勢決無是理則故敗情跡渠焉敢發明乎大抵訓局新造船之臭載殆乎無歲無之新造而有偸剩之利故敗而無生徵之事全仗訓局之威一任渠輩之慾利旣兼有罪不至死奸計漸長少無畏怯此而無別般懲礪後弊難防穀物雖欲徵出船格皆是烏合所謂徵督終歸無實裝送沙格主管穀物皆是船主之事而及其臭載則只責至殘之沙格不問主掌之船主旣失責實之意亦非懲後之道今此臭載穀物則令該曹捉囚該船主嚴刑定限刻期徵出之意請分付允之
정조 22년 · 목
政院以再明日次對進定於今日次對日持公事入侍例不得爲之取稟敎以卿等詣閤仍爲入侍
정조 22년 · 목
予曰雨澤今旣後時諸道年事十分可慮而若使終未免歉至於設賑則不可無移粟交濟之道耶凡事必貴預講卿等果有商確者耶右議政李秉模曰目今秋成尙遠惟冀向後雨暘之得中而設或不得食實似不至大歉且嶺湖穀簿非比他道則本道接濟宜自本道措處矣予曰兩南則雖曰如此湖西則目下聞見較甚於兩南且穀簿亦甚不敷賙救之政恐難自辦向聞海伯有貿置之穀以此移劃爲好而公運私轉之間必求除弊省力之道然後方有移粟之效矣仍敎戶曹判書趙鎭寬曰三南事第如此留意而度支經費果何以則爲好耶鎭寬曰以今所料凡放料等經費尙有苟艱之慮未知將何爲之矣予敎秉模曰民事外經用之道亦不可不念將何以留意耶秉模曰秋成尙遠稅入實數姑未知之而今以最下總量度然後末抄可無窘急之患臣方以此斟量以爲來頭略約分排之計矣予曰若以下總計料則爲幾許耶鎭寬曰爲六萬餘石矣予曰平年所入旣爲十一萬石而今若以六萬石料量則元數所縮者五萬石也五萬石措置然後可充其數卿等預先商量也
정조 22년 · 강
召見前營將黃世中僉知鄭德彬幼學鄭尙勳于熙政堂
정조 22년 · 목
予謂世中曰錢塘黃功之幾代孫耶世中曰爲曾孫矣予謂德彬曰爾爲西川府院君之奉祀孫乎德彬曰然矣予曰爾家永付軍職一窠之恩典在於列聖朝何時乎德彬曰在肅廟朝矣予曰誰爲建白而蒙此異渥乎德彬曰故判書臣閔鎭厚以宗伯有所筵稟而承此異數矣予曰祠屋造給亦在何時而能至今守在舊廬乎德彬曰亦於肅廟朝因故相臣趙泰采李濡之所奏有此恩命而臣不肖無狀年前賣貰於他人寓居長湍地矣予曰西川遺蹟有何可考否如有持來入之也德彬以栢谷集二卷呈上予謂尙勳曰聞爾家竝與遺腹而有承傳云爾知之否尙勳曰臣爲西川之血孫而臣之五代祖自在遺腹而蒙除職承傳矣予曰恩命至及於此崇勳褒忠之聖意豈不盛乎爾之近祖亦有祿仕者否尙勳曰臣祖希泰亦以承傳蒙收錄之命經扶餘木川懷仁等邑矣
정조 22년 · 강
命海西金店自華城擇禆屬檢飭如有貽弊道臣論移華城互相糾察
정조 22년 · 목
右議政李秉模啓言頃以諸道金銀設店處狀聞稟處之意筵稟行會矣卽見黃海監司李義駿狀啓則以爲遂安郡金穴甲寅自戶曹摘奸後華城府移關設店而金店五處中兩庫金脈旣盡幾至撤店三庫金脈豐盛今夏新鑿之穴爲三十九値雨停役之穴爲九十九目下鉛軍爲五百五十餘名非但道內無賴之輩廢農投入四方逐利之類聞風還至値今夏潦太半零散而見在幕數爲七百餘人口亦爲一千五百零人總多寡無常收稅之數亦隨以贏縮而店役最盛時一朔捧稅數千餘兩內七百兩華城府上納五十餘兩店中所任等料價除下一千餘兩差人次知外此幕稅土稅廛稅等名色非止一二或屬於差人或屬於本官而深山絕峽成一逋逃之藪致使常民動於聲利非但有將來之深慮己爲目下之巨弊爲今之策莫如一切防禁而設店已多年所村落櫛比商賈通貨便成一大都會今若猝遽無漸一朝渙散則失利失所之輩旣無奠接之方反爲騷擾之端猝地撤罷亦難率爾議到而所謂差人急於濟私不能嚴束防奸乃至公納少而私費多今若不得已而有仍存之擧則斷當別般措置另加句檢以圖其杜弊經遠之策實爲目下急務請令廟堂稟處矣採金固是法禁而此則與潛採有異且念許多店民欲令一朝散去則反易生奸姑令依前置之而若其句檢之道則自華城擇定禆屬專意檢飭而如或有貽弊之端道臣隨所現發論移華城互相糾察爲宜請以此分付從之敎以如是之後弊端現發於來頭按廉之行則先自道伯難免不察之責以此嚴飭
정조 22년 · 강
命內閣修正詞案批判刊布中外
정조 22년 · 목
右議政李秉模啓言頃因前左承旨洪仁浩所啓詞案批判刊示八方下詢處之事蒙允矣聖朝絲綸孰非典謨而至於詞案批判耍囚服念輒皆屢致聖意不但一時之權衡實爲萬世之典則請令內閣稟旨修正以爲刊布中外之地從之
정조 22년 · 강
命海西所在鑄字價米劃給訓局以均廳移劃訓局錢給代內閣
정조 22년 · 목
右議政李秉模啓言向因黃海監司李義駿上疏內閣鑄字所之自校書館移來每年耗條一千石作錢者謹依批旨永爲革罷則不可不給代而訓局旣有本道年例作錢之穀均廳又有年例移劃訓局之錢內閣所需三千五百兩自均廳就訓局移劃條中準此數歲送內閣海西所在鑄字價米劃給訓局以爲依詳定作錢取用之地而似聞今年條亦未及作錢云此則訓局自當區處而內閣則取用於均廳之意請一體分付從之
정조 22년 · 강
命嶺南上番禁衛軍點送限畢運令虞候替行
정조 22년 · 목
右議政李秉模啓言慶尙監司李義綱狀啓以爲今九月當禁衛營上番軍右兵使安橚來八月十二日金山郡都會照點事當爲發行而本道纔經賙賑又當災歲目下民勢之艱乏列邑廚傳之爲弊不可不念上番軍點送一款限畢運以該營虞候使之替行事請令廟堂稟旨分付矣七月當亦令虞候代行則今不可異同依狀請施行之意請分付從之
정조 22년 · 강
命此後訓局新造船上來錄案後許入抽籖中上來時直爲載運之例自今革罷
정조 22년 · 목
宣惠廳堂上鄭民始啓言伏見湖南道臣狀本則樂安郡稅船致敗而故敗可疑之端不一而足當覆啓重勘而此是訓局新造船也訓局船弊甚多而新造船之弊尤甚只成船體不具器械徒憑訓局之威預定運邑晚始到泊受其船價略備器械而恣意糜費多數欠縮遂致故敗之患若不變通後弊難言請此後則新造船必待上來錄案後許入抽籖中而上來之路直爲載運之例自今革罷定式施行從之
정조 22년 · 강
命舊守禦廳家舍屬之戶兵曹以充內閣檢書廳營造物力
정조 22년 · 목
檢校提學鄭民始啓言本閣檢書廳營造物力之至今未區處者事甚苟簡舊守禦廳爲此費入曾己請得云請以此家舍屬之戶兵曹以充其物力之地從之
정조 22년 · 강
太廟景慕宮秋展謁命以來初擇吉
정조 22년 · 목
禮曹啓言太廟秋展謁生涼後更稟事命下矣展謁吉日以何間推擇乎敎以近因憫旱且待生涼尙未行禮以來初各日擇吉又啓言景慕宮秋展謁吉日以何間推擇乎敎以太廟展謁日當展謁以此知悉
정조 22년 · 강
遞承旨洪明浩沈晉賢尹光顏以李晚秀蔡弘遠兪漢寧代之竝前望也
정조 22년 · 목
光顏不爲仕進因牌招啓辭敎以與都承旨左承旨許遞
정조 22년 · 강
遞差吏曹參判徐龍輔亞將李宗胤父孝國加資
정조 22년 · 목
敎曰近來政格亞將爲二品職而閫帥爲其階梯則閫帥父年七十者加資亞將父年八十者之勿論殊乖見行之格式其後行政一無皁白況此家與尋常亞將家不可同日而語者乎當該銓官遞差御營中軍李宗胤父孝國加資令該曹今曰政下批施行
정조 22년 · 강
以李敬一爲吏曹參判前望也
정조 22년 · 강
命皇朝人黃功奉祀孫聖才先令御將付該營勸武招見身手啓聞世中子胤付祿禁旅
정조 22년 · 목
敎曰中州之難士多浮海而東者蓋自管幼安始而唐之南敏宋之鄭臣保諸人卽其亞也及至皇朝啓禎之間山行水宿踵相接焉錢塘黃功其較著者去國憂憤往往發之吟詠而尙操南音樹高牙擁大節立勳邊上之蹟亦有可以因詩而見者況與林陳問答之時嗚嗚咽咽如慶卿歌而漸離筑髮森森衝冠其人之豪雋魁壘於此又可知耳若使其人當晏然無事之日奉皇詔而來則東之士女將奔奏於車塵馬跡之傍瞻望其皇華四牡之儀而亦不可得也又若其子弟隨至則仰之以貴遊推之以上座而今也飄零百年之後習俗之賤之愈甚玉佩文章尙矣無聞名編行伍負薪不封眞所謂淮橘爲枳寧不惻然而傷心後孫世中雖得討捕使銜其嗣冑落在鄕曲尙不沾祿豈不是欠事黃公功奉祀玄孫淮陽幼學聖才先令御將付該營勸武招見身手啓聞而起送時道伯給舗馬糧資世中子出身胤付祿禁旅
정조 22년 · 강
命西川府院君血孫鄭尙勳令該曹調用奉祀孫鄭德彬孫堉待其筮仕年滿草記西川祠宇爲他人貰入者卽令贖還
정조 22년 · 목
敎曰今日召見西川府院君奉祀孫僉知鄭德彬及血孫幼學鄭尙勳而德彬則有孫而未滿筮仕之年尙勳之五代祖自在遺腹至有除職承傳其祖經三邑倅其先有承傳未及收用尙勳年過五十西川血孫只是其家云則先從年滿者除職爲可令該曹待窠卽爲調用德彬雖付僉樞年過七十見其衰老難責職事殊可惜也曾聞有造給西川祠宇之特恩而其家飄落不能守其弊廬竝與藏版之祠宇爲他人所貰入云亦甚矜惻卽令該曺贖還後草記○忠勳府啓言西川府院君奉祀孫德彬孫堉忠義衛付祿當否問啓事命下矣問于德彬處則以爲自先世曾無忠義衛口傳之事且其孫方習擧業有難入仕云敎以待其筮仕年滿本府草記○戶曹啓言西川府院君舊第所在處及貰錢數爻問于本家則以爲家在南部會賢洞而本邑前朝文貞公卓愼之家分給於外孫執義鄭沃卿乃西川府院君之高祖也以世傳之基子孫零替不能保守捧價三百兩賣貰他人云故貰錢三百兩依數題給使之退貰還入
정조 22년 · 강
命當該抄啓文臣沈象奎拿處
정조 22년 · 목
予曰日前望拜禮後有所興感傳敎中有及西川府院君鄭崑壽事而西川名字承宣不能承書近來人固陋如此良是寒心適見國朝名臣錄使抄啓文臣等考校抄謄兼取故相李宜顯所編人物考補其闕遺編作一部册子欲令新進輩稍識國朝故實而昨於目錄抄出時沈象奎於莫重處專不致謹論其罪不可但以欠敬言册在兀上尊閣之也予看書册雖非經傳不敢臥看況似此致敬文字乎出入內閣者庶知尊敬之義而不爲親自點檢委諸下吏致此不敢書而書之此豈專責於渠予之誠意猶有未孚而然耶此輩居家不率父兄之敎故立朝亦不知當敬而敬豈不駭痛之甚乎昨令內閣削其名於閣案而不可不更加嚴處矣右議政李秉模曰伏承下敎萬萬驚悚矣○敎曰抄啓文臣沈象奎拿處
정조 22년 · 강
命酺祭香祝下送湖南如不行祭淨潔處燒火
정조 22년 · 목
全羅監司李得臣狀啓以爲求禮等十八邑蟲災姑不至於大段熾盛而晩移之被害者輒致坐損云茂長等兩邑亦以蟲災報來污下沮濕之畓災害最甚云固當請行酺祭而其所爲災只在晩移姑無闔境全坪之害且今番雨後涼意頗緊庶有洗滌寢熄之望請香一款差觀熾熄之如何更爲登聞計料敎以酺祭香祝下送如不設行淨潔處燒火事回諭
정조 22년 · 강
命湖西儒生都會覆試及選武馬兵都試姑停依狀請施行仍命三南寺奴宣頭改案依籍案例退限
정조 22년 · 목
忠淸監司李泰永狀啓以爲本道儒生都會覆試及選武馬兵都試每年秋定期設行自是法例而今年穡事被災孔酷當秋民情到處遑汲災邑設場所費不少窮民齎糧爲弊可念在前歉荒之歲或多有式年科退行之例今此覆試較諸大比煞有輕重之殊而一年停廢無甚關係至於武士都試水陸操鍊戎政之最大者而猶且停止則其在均視之政宜有通變之道儒生都會覆試及選武馬兵都試特許姑停以爲待明秋合設事令廟堂稟旨分付敎以依狀請施行事令廟堂行會而奴亦民也諸道之中嶺南寺奴之弊卽夙夜念念另究便宜之政長在講確商量姑未能一變痼瘼而初元特罷推刷之法其後擧行依舊侵虐云爾則營邑之臣豈敢辭不職之罪乎從當隨現嚴處而見今宣頭改案亦必當前依籍案例未修正處一竝退限事分付嶺伯而兩湖準此荒歲民事無論巨細莫過於不撓凡涉於撓民者一切勿爲然後可免於揚湯止沸之譏而勝似蠲役停賦似此諸條之除非擅便者各令三道道臣論理狀聞事一體分付
정조 22년 · 강
命湖西道臣狀請陞戶抄上姑停事置之
정조 22년 · 목
忠淸監司李泰永狀啓以爲本道陞戶軍四十名例於每式年抄上今年乃是當次而乙仰去式亦以道內歉荒朝家特許以十名抄上目今災荒比諸乙卯不啻倍篵則及今通變庶可爲一半分息肩之道陞戶軍四十名抄上特爲姑停事令廟堂稟旨分付敎以取考前例草記稟處○備邊司啓言取考久遠前例則道臣雖或狀請廟堂及該營皆爲防啓以近例言之則癸卯畿湖陞戶因特敎停退乙仰各道陞戶中一百二十戶蠲停而以守禦廳舊軍塡充今此道臣所陳十名抄上之例卽指此也而其實則非直因歉之致矣陞戶法意至爲嚴重往昔之一例防啓自有深意有不敢輒引近例仰請闊狹請狀辭置之允之
정조 22년 · 강
命沁都寧遠伯影堂每歲祀需自官備給與否狀聞
정조 22년 · 목
江華留守申光履狀啓以爲謹依有旨寧遠伯祠宇有額號與否詳問于影堂所奉幼學李光國處則癸未十月故判書鄭宲爲留守時以寧遠伯影堂五字揭板而自朝家無宣額之事云敎以聞於御營中軍李宗胤之言寧遠影堂郞小本幀軸云且有故守臣五字題扁則雖未必宣額而每歲祀需自官備給乎論理狀聞事回諭
정조 22년 · 강
命樂安前郡守李元臣鹿島前萬戶禹德運待待命拿囚
정조 22년 · 목
義禁府以發遣府羅將拿來啓稟敎以此時湖南豈可爲弊待待命拿囚
정조 22년 · 강
命當該監印閣臣李晩秀重推抄啓文臣曺錫中洪奭周拿處
정조 22년 · 목
監印册子有所錯誤也
정조 22년 · 강
命吏曹判書金文淳待開門牌招
정조 22년 · 목
吏曹參判李敬一再違召因三牌啓辭敎以聞有實病判書待開門牌招開政
정조 22년 · 강
命時囚李覲吾放送洪龍健照律
정조 22년 · 목
義禁府啓言承文博士李覲吾原情以爲渠素患痰痞之症春夏以後轉益沈谻本院催促之下萬無扶舁登道之勢以致職事瘝曠恭俟重勘云請刑推得情敎以附過放送使之當日擧行又啓言長興前府使洪龍健原情以爲樂安順天兩邑竝載稅船致敗於興陽鹿島鎭前洋監色沙格等乘汲水船漂到本府境故渠與興陽順天樂安鹿島等邑倅鎭將領率數百船隻遞海箚列竝力搜鉤首尾數十日終未見覆沒形跡致敗之處亦未知得至登道啓罪無所逃云所當請刑而曾經都總經歷請議處允之又啓言洪龍健雖無鹿島交付之狀旣聞稅船致敗之報則固宜悉心竝力期於鉤極而形止莫尋事近稽忽論報張皇跡涉推諉道査曹啓旣有所論列則今不可以囚供之自明有所寬恕請以此照律允之
정조 22년 · 강
諸承旨持公事入侍于誠正閣召見杞寧君兪漢章
정조 22년 · 목
諭善尹得孚入見如儀僚屬李魯春閣臣李晩秀隨入講說見講學廳日記
정조 22년 · 강
以兪漢章爲忠勳府有司堂上
정조 22년 · 목
敎曰國朝二十二功臣開國功臣之次卽光國功臣也昔在先朝辛卯始建肇慶廟差出齋郞而開國功臣平壤府院君文忠公趙浚之孫懋光國功臣杞城府院君忠穆公兪泓之孫漢章入於第二第三望而竝下特點於一望兩人聖意可以仰認今日見杞城嫡長孫杞寧問其踐歷己經蔭倅問其藏版僅庇風雨感舊除官召見前席徒令還鄕而已則近八十老人可謂何所見而去豈爲是哉光國之勳比揚武益有所重曾經履歷亦無彼此則錦恩君之爲有司旣因特敎杞寧君獨不可爲之乎一窠適有未差之代杞寧君兪漢章忠勳府有司堂上差下一以尊勳名一以尊聖志
정조 22년 · 강
召見傳諭史官李允謙于便殿
정조 22년 · 강
命拿處兩文臣曺錫中洪奭周傳旨勿施仍令堂后削名於實注書之案
정조 22년 · 목
敎以不謹之罪罷削不但猶輕任其偃便適足爲長其怠慢之習拿處兩文臣曺錫中洪奭周傳旨姑爲勿施仍令堂后付籖削其名於實注書之案若此則堂后已行可謂皮不存以此分付
정조 22년 · 강
命吉州牧使李東憲改差
정조 22년 · 목
吏曹啓言新除授吉州牧使李東憲以母年七十六歲呈狀乞遞請依法典改差允之
정조 22년 · 강
有政吏曹判書金文淳進
정조 22년 · 목
以任希存爲吏曹參議尹序東爲司諫徐有聞爲修撰沈普賢爲禮曹參判尹得孚爲知春秋李澄萬爲吉州牧使
정조 22년 · 강
命韓山郡守趙鎭完特付京職其代擇差當日辭朝
정조 22년 · 목
敎以昨見錦伯狀本韓山郡守趙鎭完使之下送矣今聞奉朝賀夫人年過七耋且方有病該曹以此草記云旣聞之後豈可强令下送該郡卽本道被災最甚處亦不可往來曠官今政特付京職其代各別擇差當日辭朝給馬下送
정조 22년 · 목
以安廷鐸爲韓山郡守
정조 22년 · 강
重推承旨李晩秀姜彝正李肇源蔡弘遠兪漢寧李祉永
정조 22년 · 목
敎曰注書洪奭周旣命削名則當次人今政當爲付職薦狀啓辭政前當書入而尙無一言此似微事不能動念於處分者諸承旨事萬萬駭然其委折使之自首當次人依例付職於今政一注書何處去此亦紀綱所在新除注書待下批與該注書出牌○政院啓言注書洪奭周削名之命下於今日朝前而開政又在此際當次人薦狀啓辭卽爲書入待批下越送吏曹使之付職自是格例所在而臣等矇不覺察尙未擧行致勤下敎震懍悚恧罔知所措敎以卿等爲先從重推考又啓言注書有闕之代被薦人柳台佐薦狀依例成送吏曹
정조 22년 · 강
京畿監司李在學疏請總廳軍保事令廟堂稟處仍陳病狀乞遞賜批
정조 22년 · 목
疏略曰總廳軍保事臣之向來所奏專爲軍丁隱漏之弊而伏承査實釐正之敎卽爲往復該廳成出案册分送各邑以爲憑驗之資其後該廳以闕額充伐保錢收捧等事竝付本邑之意爲草記而列邑事情大有難便蓋漏丁査括案册旣存待其元軍之所告隨卽付標於闕額則自無中間紊亂之患而當此簽丁極艱之時若使本邑充伐則添一軍政官與民俱受弊矣所謂保錢本不過渠輩之私相與受而今若自官收捧如禁御軍布之例則徵督之際鞭扑必至輸納之時雜費又出其所病民不一而足且京標下之自得保軍自受保錢者非但總廳爲然守廳如此臣營亦如此蓋標下軍與上番軍事體有異故也總廳豈可獨以無例之事責之於外邑乎臣之回移該廳者不過往復相議之意初非守令之所報則該廳之謂以逕庭未安恐不襯當且聖批中初無付之本邑之成命則其所謂依批下擧行云者尤未可知也臣旣以民弊陳達蒙允而該廳不問便否於臣又有草記之擧臣言之無足輕重固知慚恧而臣所以承命釐弊者反歸於生弊則臣之罪當何如也更煩稟達極涉屑越不得不以文字略申之乞令廟堂指一稟處使事體不至有傷民邑無或受弊焉批以疏辭令廟堂稟處卿其勿辭行公
정조 22년 · 강
命行首宣傳官吳載重決棍除名該廳兵曹判書李時秀推考宣傳官李馨秀柳相奎鄭宅休等充軍